## Rješenje Agencije za zaštitu tržišnog natjecanja urbroj: 526-03-10-43-04 od 14. listopada 2010.

### NN 120/2010 (27.10.2010.), Rješenje Agencije za zaštitu tržišnog natjecanja urbroj: 526-03-10-43-04 od 14. listopada 2010.

AGENCIJA ZA ZAŠTITU TRŽIŠNOG NATJECANJA

3125

Agencija za zaštitu tržišnog natjecanja temeljem članka 13. stavka 1., 2., i 3. i članka 4. stavka 3. točke a) Zakona o državnim potporama (»Narodne novine«, broj 140/05), u upravnoj stvari odobravanja državne potpore sadržane u prijedlogu Operativnog programa potpora sektorima proizvodnje računala, elektroničkih i optičkih proizvoda, električne opreme, strojeva i uređaja, motornih vozila, prikolica i poluprikolica za 2010. godinu, pokrenutom na zahtjev Ministarstva gospodarstva, rada i poduzetništva, temeljem odluke donesene na 53. sjednici Vijeća za zaštitu tržišnog natjecanja, održanoj 14. listopada 2010., donosi sljedeće

RJEŠENJE

I. Odobrava se državna potpora sadržana u prijedlogu Operativnog programa potpora sektorima proizvodnje računala, elektroničkih i optičkih proizvoda, električne opreme, strojeva i uređaja, motornih vozila, prikolica i poluprikolica za 2010. godinu, jer je sukladna Zakonu o državnim potporama.

II. Potpora iz točke I. izreke ovog rješenja odnosi se na regionalnu potporu iz Odluke o objavljivanju pravila o regionalnim potporama (»Narodne novine«, broj 58/08).

III. Određuju se sljedeći uvjeti, neophodni za odobrenje državne potpore iz točke I. izreke ovog rješenja te rokovi za provedbu:

Ministarstvo gospodarstva, rada i poduzetništva, u obvezi je Agenciji za zaštitu tržišnog natjecanja dostaviti izvješće i dokaz o provedbi Operativnog programa potpora sektorima proizvodnje računala, elektroničkih i optičkih proizvoda, električne opreme, strojeva i uređaja, motornih vozila, prikolica i poluprikolica za 2010. godinu, da se sredstva dodijeljena poduzetnicima odnose na projekte ili za dio projekta koji je započeo u razdoblju od 15. listopada do 31. prosinca 2010.

Rok za izvršenje mjere: 31. siječnja 2011.

IV. Potpora iz točke I. izreke ovog rješenja, ne može se dodjeljivati poduzetnicima u teškoćama i poduzetnicima nad kojima se provodi postupak nadzora dodijeljene državne potpore.

V. Ovo rješenje bit će objavljeno u »Narodnim novinama«.

Obrazloženje

1. Zahtjev za donošenje odobrenja

Agencija za zaštitu tržišnog natjecanja (dalje: Agencija) zaprimila je 23. rujna 2010. od Ministarstva gospodarstva, rada i poduzetništva (dalje: Ministarstvo) zahtjev za odobrenje prijedloga Operativnog programa potpora sektorima proizvodnje računala, elektroničkih i optičkih proizvoda, električne opreme, strojeva i uređaja, motornih vozila, prikolica i poluprikolica za 2010. godinu (dalje: Operativni program). U privitku navedenog zahtjeva dostavljen je primjerak Operativnog programa, Obrazac prijave državne potpore odnosno Dodatak II.1. Obrazac o dodatnim podacima za regionalne potpore.

Prijedlog Operativnog programa podnesen je sukladno članku 12. stavku 1. Zakona o državnim potporama (»Narodne novine«, broj 140/05; dalje: ZDP).

2. Propisi primijenjeni tijekom ocjene Operativnog programa

Osim ZDP-a, Agencija je primijenila i Odluku o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama), Odluku o karti regionalnih potpora (»Narodne novine«, broj 52/08) te Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07).

3. Opis Operativnog programa

3.1. Naziv programa: Operativni program potpora sektorima proizvodnje računala, elektroničkih i optičkih proizvoda, električne opreme, strojeva i uređaja, motornih vozila, prikolica i poluprikolica za 2010. godinu

3.2. Davatelj sredstava: Ministarstvo gospodarstva, rada i poduzetništva.

3.3. Izvori sredstava:

Izvori sredstava: Sredstva za provedbu Operativnog programa osigurana su u Državnom proračunu Republike Hrvatske na razdjelu Ministarstva, konto A5600117-restrukturiranje i razvoj pojedinih grana industrije.

Ukupna sredstva predviđena na rečenoj poziciji iznose 7.000.000,00 kuna.

3.4. Cilj, svrha i pravni temelj:

Projekt ima za cilj potaknuti razvoj prerađivačke industrije, povećati njezin udjel u bruto-društvenom proizvodu Republike Hrvatske, odnosno povećati zaposlenost i stvoriti uvjete za ravnomjeran regionalni razvoj.

Operativni program izrađen je temeljem studije »Industrijska politika Republike Hrvatske u pripremi za članstvo u EU” – odobrene Odlukom Vlade Republike Hrvatske od 4. listopada 2007., (revizija od 18. travnja 2008.)

3.5. Opravdani troškovi i intenzitet državne potpore:

3.5.1. Operativni program predviđa dodjelu regionalnih potpora za materijalna i nematerijalna ulaganja.

Regionalne potpore, namijenjene su za projekte početnih ulaganja u materijalnu i nematerijalnu imovinu koja se odnosi na osnivanje novog poduzetnika odnosno nove poslovne djelatnosti, proširenje već postojeće poslovne djelatnosti, temeljnu promjenu sveukupnog proizvodnog procesa postojeće poslovne djelatnosti i širenja raznolikosti proizvodnje poslovne djelatnosti u smislu novih dodanih proizvoda sukladno točkama 33. i 34. Odluke o regionalnim potporama.

U konkretnom slučaju, opravdani troškovi za materijalna ulaganja odnose se na troškove kupnje opreme i strojeva nabavljenih po tržišnim uvjetima, dok se kod nematerijalnih ulaganja opravdani troškovi odnose na troškove ulaganja koja nastaju transferom tehnologije u obliku stjecanja prava na patente, licence, tehnološko znanje ili stručno znanje koje nije zaštićeno patentom.

Opravdana nematerijalna ulaganja podliježu ispunjavanju sljedećih uvjeta: mora se koristiti isključivo u poslovnoj djelatnosti poduzetnika koji prima regionalnu potporu, mora se smatrati imovinom s mogućnošću otpisa (amortizirajuća imovina), mora biti kupljena od trećih strana po tržišnim uvjetima, mora biti uključena u imovinu poduzetnika odnosno mora biti iskazana u bilanci stanja primatelja regionalne potpore najmanje pet godina (odnosno tri godine u slučaju malih i srednjih poduzetnika).

3.5.2. Intenzitet regionalne potpore:

Velikim poduzetnicima u prostornim jedinicama Središnja i Istočna (Panonska) Hrvatska i Jadranska Hrvatska može se dodijeliti potpora u iznosu do 50 posto opravdanih troškova, odnosno u prostornoj jedinici Sjeverozapadna Hrvatska u iznosu do 40 posto opravdanih troškova sukladno Nacionalnoj klasifikaciji prostornih jedinica za klasifikaciju (»Narodne novine«, broj 35/07) i Odluci o karti regionalnih potpora.

Kada se potpore dodjeljuju malim i srednjim poduzetnicima, najviši intenzitet regionalne potpore može se uvećati za dodatnih 20 posto bruto ekvivalenta potpore za male poduzetnike i za 10 posto bruto ekvivalenta potpore za srednje poduzetnike.

Visina regionalne potpore izračunava se temeljem materijalnih i nematerijalnih troškova ulaganja, a kako bi se osiguralo održivo i zdravo ulaganje te poštivanje primjenjivih gornjih granica potpore, vlastiti financijski doprinos korisnika potpore mora iznositi najmanje 30 posto opravdanih troškova i to iz vlastitih sredstava ili iz drugih izvora financiranja, a koja ne sadrže sredstva državne potpore.

Imovina subvencionirana ovom Mjerom mora ostati u vlasništvu, u slučaju velikih poduzetnika najmanje pet godina od datuma završetka projekta ulaganja, dok u slučaju malih i srednjih poduzetnika ista mora biti u vlasništvu najmanje tri godine.

3.6. Korisnici sredstava:

Potpora prema Operativnom programu može biti odobrena trgovačkim društvima i obrtnicima (poduzetnici) registriranim u Republici Hrvatskoj za obavljanje sljedećih djelatnosti prema Odluci o Nacionalnoj klasifikaciji djelatnosti 2007. – NKD 2007. (»Narodne novine«, broj 58/07) za:

– C26 – Proizvodnju računala, te elektroničkih i optičkih proizvoda,

– C27 – Proizvodnju električne opreme,

– C28 – Proizvodnju strojeva i uređaja,

– C29 – Proizvodnju motornih vozila, prikolica i poluprikolica.

Potpore se ne mogu odobriti: a) poduzetnicima u teškoćama sukladno točki 9. do 11. Odluke o državnim potporama za sanaciju i restrukturiranje, b) poduzetnicima u stečaju, c) poduzetnicima u postupku likvidacije, d) poduzetnicima koji imaju nepodmiren dug prema državnim institucijama osim ako isti nije reguliran s Poreznom upravom kroz obročnu otplatu na najviše deset mjeseci, e) poduzetnicima koji imaju nepodmirenih obveza prema zaposlenicima, f) poduzetnicima od kojih je zatražen povrat potpore ili koji se nalaze u postupku povrata potpora.

3.7. Odredbe o zbrajanju različitih vrsta državnih potpora:

U odnosu na regionalne potpore, opisane u točki 3.5. obrazloženja ovog rješenja, ukupni iznos potpora za iste opravdane troškove po svakom projektu ne smiju premašiti najviši dopušteni intenzitet koji je propisan za regionalne potpore. Sredstva državne potpore odobrena temeljem Operativnog programa zbrajaju se s drugim sredstvima državne potpore, dodijeljenim za iste namjene, no visina državne potpore po pojedinom primatelju iste ne može premašiti intenzitet regionalne potpore, bez obzira na davatelja državne potpore.

3.8. Instrumenti državne potpore: Subvencija.

3.9. Trajanje programa od 15. listopada 2010. do 31. prosinca 2010., a subvencije se mogu dodjeljivati za projekte ili za dio projekta koji je započeo u navedenom razdoblju.

3.10. Korištenje državnih potpora i nadzor: državne potpore dodjeljuju se temeljem raspisanog javnog poziva. U cilju utvrđivanja opravdanosti dodjela potpora, osnovat će se Povjerenstvo za provedbu Operativnog programa, koje će analizirati pristigle ponude i pratiti da intenziteti državnih potpora, po pojedinom korisniku, ne premaše najviši dozvoljeni iznos.

Odobrena potpora dodijelit će se poduzetniku nakon potpisivanja Ugovora o provođenju Projekta za koji je potpora odobrena, a kao instrument osiguranja, potrebno je dostaviti bianco zadužnicu. Ako se otkaže ugovor ili odustane od projekta, korisnik potpore dužan je vratiti isplaćenu potporu, zajedno s kamatom od datuma kad je potpora isplaćena. Također, ako se projekt ne završi, iskorištena potpora za utvrđene opravdane troškove mora biti vraćena zajedno sa zateznom kamatom.

4. Odluka Vijeća za zaštitu tržišnog natjecanja

4.1. Vijeće za zaštitu tržišnog natjecanja (dalje: Vijeće) razmatralo je mogućnost dodjele regionalne potpore u obliku subvencija, sadržane u Operativnom programu, na svojoj 53. sjednici, održanoj 14. listopada 2010.

Prilikom donošenja odluke Vijeće je uzelo u obzir sve činjenice iz Operativnog programa Obrasca prijave državne potpore, te iz Dodatka II.1. Obrasca o dodatnim podacima za regionalne potpore.

Vijeće je utvrdilo da sredstva predviđena Operativnim programom, predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine« - Međunarodni ugovori, broj 14/01, 14/02, 1/05 i 7/05; dalje: SSP).

Vijeće je utvrdilo da je u konkretnom slučaju riječ o državnim potporama jer je riječ o stvarnim ili potencijalnim rashodima države, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom da se državne potpore predložene u Operativnom programu odnose na regionalne potpore, Vijeće je moralo utvrditi može li se na regionalne potpore primijeniti izuzeće iz članka 4. stavka 3. točke a) ZDP-a, temeljem kojeg se iznimno mogu ocijeniti sukladnim ZDP-u državne potpore namijenjene poticanju razvoja područja s neuobičajenim niskim životnim standardom ili velikom nezaposlenosti.

U odnosu na regionalne potpore, Vijeće je utvrdilo da su iste sukladne članku 34. Odluke o regionalnim potporama, na koje se može primijeniti izuzeće iz članka 4. stavka 3. točke a) ZDP-a.

Naime, regionalne potpore namijenjene su za projekte početnih ulaganja sukladno točki 4.1. Odluke o regionalnim potporama. Takve potpore mogu se dodijeliti za temelju troškova materijalnih ulaganja u zemljište, zgrade i postrojenja/opremu, te za nematerijalna ulaganja koja nastaju transferom tehnologija u obliku stjecanja prava na patente, licence, tehnološko znanje (know-how) i slično, sukladno točki 4.2. Odluke o regionalnim potporama.

Sukladno točki III. Odluke o karti regionalnih potpora i Nacionalnoj klasifikaciji prostornih jedinica za statistiku, Republika Hrvatska se sastoji od tri prostorne jedinice za statistiku 2. razine i to kako slijedi: 1. Sjeverozapadna Hrvatska 2. Središnja i Istočna (Panonska) Hrvatska i 3. Jadranska Hrvatska.

Također, sukladno točki V. do VII. Odluke o karti regionalnih potpora, velikim poduzetnicima, u prostornoj jedinici Sjeverozapadna Hrvatska, može se dodijeliti regionalna potpora u iznosu do 40 posto opravdanih troškova dok se u prostornim jedinicama Središnja i Istočna (Panonska) Hrvatska te Jadranska Hrvatska, regionalna potpora može dodijeliti do 50 posto opravdanih troškova. Također, kada se regionalne potpore dodjeljuju malim i srednjim poduzetnicima, najviši intenzitet regionalne potpore, može se uvećati za 20 posto opravdanih troškova za male poduzetnike odnosno za 10 posto opravdanih troškova za srednje poduzetnike.

Navedene odredbe sukladne su s točkom 44. alineje 3. Odluke o regionalnim potporama, budući da u navedenim prostornim jedinicama bruto društveni proizvod po stanovniku, ne prelazi 45 posto prosječnog bruto društvenog proizvoda u odnosu na trogodišnji prosjek dvadeset pet država članica Europske unije.

Analizom intenziteta državne potpore i opravdanih troškova iz točke 3.5. obrazloženja ovog rješenja, Vijeće je utvrdilo da su isti sukladni odredbama iz Odluke o regionalnim potporama i Odlukom Vlade Republike Hrvatske o karti regionalnih potpora.

Slijedom iznijetog, Vijeće je utvrdilo da Operativni program potpora sektorima proizvodnje računala, elektroničkih i optičkih proizvoda, električne opreme, strojeva i uređaja, motornih vozila, prikolica i poluprikolica za 2010. godinu, predstavlja program državne potpore iz članka 3. stavka 2. ZDP-a, te da se na predviđene regionalne potpore može primijeniti izuzeće predviđeno člankom 4. stavkom 3. točkom a) ZDP-a. Stoga je Agencija, temeljem odluke Vijeća, odlučila kao u točki I. i II. izreke ovog rješenja.

U točki 38. Odluke o regionalnim potporama, predviđeno je da se regionalne potpore mogu dodijeliti samo za buduće projekte ulaganja, odnosno prije početka rada na projektu. Stoga je Agencija, temeljem odluke Vijeća, odlučila kao u točki III. izreke ovog rješenja.

Regionalna potpora ne može se dodijeliti poduzetnicima u teškoćama sukladno točki 9. Odluke o regionalnim potporama. Također, u Agenciji se vodi postupak nadzora dodijeljenih državnih potpora od strane Ministarstva u sklopu Mjera za poboljšanje teškog gospodarskog položaja grupacije proizvođača auto dijelova u Republici Hrvatskoj u razdoblju od 2004. do 2006., pod poslovnim brojem, klasa: UP/I 430-01/2006-02/33.

U konkretnom slučaju, Agencija je temeljem odluke Vijeća, dana 28. svibnja 2008., donijela rješenje, pod poslovnim brojem, klasa: UP/I 430-01/2006-02/33, urbroj: 580-03-06-43-14, u kojem su utvrđene nepravilnosti prilikom provedbe odobrene državne potpore sadržane u naprijed navedenim Mjerama, a koje se odnose na način utvrđivanja visine opravdanih troškova za istraživanje i razvoj za pojedine poduzetnike. Slijedom navedenog, Ministarstvo je bilo u obvezi Agenciji dostaviti dokaze o otklanjanju utvrđenih nepravilnosti, međutim do dana donošenja ovog rješenja, Agencija nije zaprimila navedene dokaze.

Naime, u konkretnom slučaju, dok se ne uklone utvrđene nepravilnosti ili izvrši povrat potpore, smatra se da korisnik takvu potporu i dalje koristi, čime ostvaruje svoju prednost na tržištu pred konkurencijom, a to dovodi do značajnog narušavanja tržišnog natjecanja. Stoga, sve dok se utvrđene nepravilnosti ne otklone odnosno izvrši povrat potpora, takvom korisniku se ne može dodijeliti nova državna potpora, u bilo kojem obliku.

S obzirom na naprijed navedeno, Agencija je temeljem odluke Vijeća, odlučila kao u točki IV. izreke ovog rješenja.

Temeljem članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, stoga je odlučeno kao u točki V. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2010-02/005

Urbroj: 526-03-10-43-04

Zagreb, 14. listopada 2010.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 120/2010-3125